Tatiana Gaviola

Tatiana Gloria Gaviola Artigas (Txile, 1956ko otsailaren 19a) txiletar zinema eta telebista zuzendaria da.

 Bizitza 
Hugo Gaviola idazlearen alaba da. Tatiana Gaviolak Txileko Unibertsitate Katoliko Pontifizioko Komunikazio Arteen Eskolan egin zituen unibertsitate ikasketak. 

 Ibilbidea 
Dokumentalak filmatuz hasi zuen bere ibilbidea, garai hartan eskuragarriagoa eta merkeagoa zen bideo formatua erabilita. Bere lehen dokumentala Nguillatun izan zen, maputxeen herria ardatz zuena. Ondoren, Joaquín Eyzaguirrerekin batera, Tiempo para un líder dokumentala filmatu zuen, Eduardo Frei Montalva presidente ohiaren irudian oinarrituta, zeina Txileko diktadura militarraren aurkaria izan baitzen urte haietan. Dokumentala debekatu egin zuten hasiera batean, baina erabakia apelatu egin zuten, eta modu mugatuan erakutsi zuten azkenean.

1988an estreinatu zuen Ángeles lana, Diamela Eltit eta Delfina Guzmánekin batera idatzitako film ertaina. Desagertutako ikasle talde baten ingurukoa da istorioa, eta interpretazioan Adriana Vacarezza, Amparo Noguera, Francisco Reyes eta Claudio Arredondo aritu ziren, besteak beste. New Yorkeko Arte Modernoko Museorako gonbidapena irabazi zuen filmak. 1993an Txileko Ekoizleen Elkarteko presidentea izan zen. Gero, Mi último hombre film luzea zuzendu zuen, Jorge Duránek idatzia eta Claudia Di Girólamo protagonista zuena.

Telebistan ere jardun du. Reporteras urbanas eta Cuentos de mujeres telesailen zuzendaritzaren ardura izan zuen.

Perez Rosales Unibertsitateko Zinema Eskola zuzendu zuen 2003-2006 urteen artean. 2007 eta 2011 urteen artean Txileko Imagen Fundazioko ikus-entzunezko zuzendaria izan zen.

2009. urtean estreinatu zuen Teresa filma, Teresa Wilms Montt idazlearen bizitzan inspiratuta. Rol nagusia Francisca Lewinek interpretatu zuen, eta Diego Casanueva eta Juan Pablo Ogalde aktoreekin partekatu zuen pantaila.

Bere hurrengo film luzea La mirada incendiada izan zen eta Rodrigo Rojas de Negri argazkilariaren kasuak inspiratu zuen, zeina 1986an patruila militar batek egindako erasoaren biktimetako bat izan zen. Gaviola gertakari errealetan oinarritu bazen ere, lanak fikziozko elementuak izan zituen, zuzendariak "hurbilketa afektiboa, poetikoa, gertukoa" definitu zuen prozesuan. Juan Carlos Maldonado, Catalina Saavedra, Gonzalo Robles eta Maria Izquierdo izan ziren filmeko protagonistak.

 Filmografia 

 Zinea 

 1981 - Nguillatún   
 1982 - Tiempo para un líder   
 1983 - Tantas vidas, una historia   
 1984 - Machalí, 1951. Fragmentos de una historia  
 1984 - Yo no le tengo miedo a nada  
 1986 - Muerte en Santa María de Iquique
 1988 - Ángeles  
 1996 - Mi último hombre  
 2009 - Teresa  
 2021 - La mirada incendiada   

 Telebista 

 2003 - Cuentos de mujeres   
 2003 - Los patiperros   
 2006 - Reporteras   

 Erreferentziak 

 Kanpo estekak 



Kategoria:Txileko zinema zuzendariak
Kategoria:Emakume zinema zuzendariak